 

HSR SR dňa 14.08.2017 Bod č. 12 programu

**Stanovisko Republikovej únie zamestnávateľov**

* k návrhu zákona ktorým sa mení a dopĺňa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov a o zmene a doplnení niektorých zákonov
* materiál na rokovaní HSR SR dňa 14.08.2017

**Stručný popis podstaty predkladaného materiálu a jeho relevancie z hľadiska RÚZ**

Materiál bol predložený na rokovanie HSR Ministerstvom životného prostredia SR ako iniciatívny návrh.

**Cieľom a obsahom materiálu je najmä:**

Predložený návrh zákona je štvrtou novelou zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov a zabezpečuje odstránenie legislatívnych nedostatkov a nepresností zákona o odpadoch ako aj riešenie aktuálnych problémov na trhu, ďalej zapracovanie požiadaviek, ktoré vyplynuli počas obdobia platnosti nového zákona o odpadoch z praxe a to nielen zo strany ministerstva a štátnej správy, ale aj zo strany podnikateľských subjektov. Medzi hlavné zmeny, ktoré sa od aplikačnej novely očakávajú patrí: riešenie vyhradeného prúdu odpadu obaly/neobaly, vo väzbe na spresnenie definície výrobcu tak, aby nevznikali nedorozumenia v aplikácii týchto ustanovení, zlepšenie kontroly organizácií zodpovednosti výrobcov (OZV) a výrobcov zo strany štátu, zlepšenie autorizačného procesu OZV, spružnenie mechanizmu odnímania autorizácií ministerstvom v prípade neplnenia podmienok autorizácie a požiadaviek na funkčný systém OZV, riešenie problematiky koordinačných centier pre jednotlivé prúdy odpadov - jasné definovanie podmienok ich vzniku a zániku, lepšia kontrola ich fungovania, odstránenie administratívnej a ekonomickej záťaže zavedením zmien, týkajúcich sa ohlasovacích povinností povinných subjektov a zavedením spodného limitu pre obaly a neobaly, ustanovenie možnosti obce výberu zavedenia množstvového zberu drobného stavebného odpadu (DSO) alebo možnosti ponechania paušálneho poplatku za DSO tak, ako to bolo podľa predchádzajúceho zákona o odpadoch. Návrh zákona zároveň implementuje nové nariadenie Európskeho parlamentu a Rady (EÚ) č. z 2017 o ortuti a o zrušení nariadenia (ES) č. 1102/2008, ktoré nadobúda účinnosť 1. januára 2018 a odstraňuje nedostatočnú transpozíciu smernice Európskeho parlamentu a Rady 2012/19/EÚ zo 4. júla 2012 o odpade z elektrických a elektronických zariadení (OEEZ).

**Návrh zákona má nadobudnúť účinnosť 01.01.2018**

**Postoj RÚZ k materiálu**

Predložený návrh zákona si kladie za cieľ odstránenie legislatívnych nedostatkov a nepresností zákona o odpadoch ako aj riešenie aktuálnych problémov na trhu, ďalej zapracovanie požiadaviek, ktoré vyplynuli počas obdobia platnosti nového zákona o odpadoch z praxe a to nielen zo strany ministerstva a štátnej správy, ale aj zo strany podnikateľských subjektov. **RÚZ konštatuje, že deklarované ciele novely sa predloženým návrhom nepodarilo naplniť. Novela zákona v predloženom znení nerieši vážne systémové chyby Zákona o odpadoch, práve naopak. Zrušením povinností mať vyrovnaný trhový a zberový podiel návrh zavádza ďalšiu systémovú chybu. Dopady zákona o odpadoch a aj jeho novely na podnikateľské prostredie sú a budú zásadne negatívne.**

Pripomienky, ktoré RÚZ v rámci medzirezortného pripomienkového konania predložila boli čiastočne akceptované a nedoriešené otázky majú byť riešené v rámci nadchádzajúcej novely zákona, ktorá má byť pripravovaná v kooperácií so všetkými zainteresovanými subjektmi.

**Pripomienky RÚZ k predkladanému materiálu**

RÚZ v rámci prerokovávania návrhu zákona na HSR neuplatňuje k predloženému návrhu zákona o odpadoch žiadne **zásadné** pripomienky.

Pripomienky, ktoré RÚZ v rámci medzirezortného pripomienkového konania predložila boli čiastočne akceptované a nedoriešené otázky majú byť riešené v rámci nadchádzajúcej novely zákona, ktorá má byť pripravovaná v kooperácií so všetkými zainteresovanými subjektmi.

**Zdroj:** [**RÚZ**](https://lt.justice.gov.sk/Material/MaterialHome.aspx?instEID=-1&matEID=3089&langEID=1)